Šeliga, Juraj, podpredseda NR SR (2020-07-07):
Dámy a páni, vážené panie poslankyne, páni poslanci, pán predseda, pán predsedajúci, aj verejnosť, ktorá nás sleduje, priznám sa, nie úplne dobre dokážem pochopiť, do akej situácie sme sa to dostali. A na čo je dobré toto politické divadlo. Veď nerobme z ľudí hlupákov. A to hovorím, nehovorí sa mi to úplne príjemne, pretože veď ja som stál na námestiach za Slušné Slovensko, mnohí z vás ste tam chodili, mnohí z vás vstupovali do politiky preto, že chceli očistu politiky, že chceli, aby sme zatočili s mafiou. A tu sa pre nás a pred nás dnes kladie falošná dilema: diplomovka verzus vládna koalícia. Posledné dva týždne, a to súhlasím s niektorými predrečníkmi, počúvame rôzne argumenty, a tá situácia sa nejako vyvíjala a už dnes je dávno zabudnuté to, čo bolo na začiatku, že sa na začiatku možno stačilo nejakým spôsobom jasne ospravedlniť a vyvodiť ďalšie kroky a posunuli sme sa. Áno, strana ZA ĽUDÍ vyzvala pána Kollára, aby vyvodil osobnú zodpovednosť, SaS-ka sa k tomu pridala, vyjadril sa pán premiér a na konci dňa sa nejakým spôsobom vyjadril aj pán Kollár. Ale nie je mi úplne jasné, pán predseda, prečo sme sa dostali do situácie, že ten argument je položený tak: diplomová práca, vaše zotrvanie vo funkcii predsedu Národnej rady verzus vládna koalícia, boj za slušné Slovensko, boj za očistu, boj za reformy? Ja, priznám sa, nerozumiem, prečo vy sám podávate návrh na odvolanie z funkcie predsedu Národnej rady? Tým pádom hovoríte, že je problém asi s tou diplomovou prácou. Veď takto, však sa nejdeme hádam tváriť, že s tou diplomovou prácou problém nie je. Len potom ten argument, ktorý pokračuje ďalej, a nás, poviem vám na rovinu, staviate do dilemy, tak Boris Kollár verzus vládna koalícia? Diplomovka verzus vládna koalícia? Veď si to pomenujme priamo! Veď keď nechcete odstúpiť, tak ste mali povedať na rovinu, nechcem odstupovať. Ale prečo pred koaličných poslancov kladiete dilemu, že ak ma odvoláte, tak odstupuje a odchádzam z koalície? Toto ja nepovažuje za korektné. A môžme darmo my dvaja spolu nesúhlasiť, môžte sa na mňa hnevať a všetko, a tak aspoň to povedzme ľuďom priamo. Kladiete to pred dilemu, ak ma odvoláte z funkcie predsedu Národnej rady, odchádzam z koalície. Je to tak alebo to tak nie je? Ja neviem, pýtam sa teraz, takto mi to vyznieva z celého toho argumentária, ktoré počúvame dva týždne. A ja s týmto nesúhlasím. (Reakcia predsedu NR SR: „ Ja vám odpoviem. “) A ja s týmto nesúhlasím, pretože my sme veľmi jasne povedali, že vyvoďte osobnú zodpovednosť a vy máte všetko dobré právo sa k tomu nejako postaviť, ale postaviť a politicky vydierať celú vládnu koalíciu kvôli jednej diplomovke považujem za nekorektné. Ja nechcem pád vlády a myslím si, že ani väčšina poslancov v Národnej rade nechce pád vlády. Áno, tá spoločenská objednávka bola obrovská, boli zavraždení dvaja nevinní mladí ľudia. Dvanásť rokov sa tu rozťahovala mafia! A veď my o tom vieme, my o tom vieme a dnes niektorí stavajú argument tak, že diplomovka Borisa Kollára verzus rozpad vládnej koalície. Ja nerozumiem, ak je to tak, pán predseda, prečo staviate do pozície seba verzus rozpad vládnej koalície? Veď všetci sa zhodli, že s tou diplomovkou nejaký problém je. Ja vás chcem z tohto miesta vyzvať, aby ste stiahli tento návrh, aby ste vyvodili osobnú zodpovednosť, je to úplne na vás, aby ste nestavali poslancov do falošnej dilemy, lebo tá dilema takto nestojí. Nikto z vládnej koalície, a predpokladám, že ani zo strany SME RODINA, nechce rozpad tejto vládnej koalície. Na druhej strane preto Za ĽUDÍ vyzvali vás na vyvodenie osobnej zodpovednosti, preto SaS-ka vás vyzvala na vyvodenie osobnej zodpovednosti, lebo v minulosti sme to hovorili, v minulosti sme to hovorili vo svojom, v predvolebnej kampani, hovorili sme to pri Andrejovi Dankovi. A, áno, hovorím, nie rovná sa medzi vami a Andrejom Dankom, nevidím tie práce, nie sú rovnaké, ale ak ideme, ak ide o princíp, tak sa držme princípu. Ešte raz, žiadam vás, aby ste stiahli tento návrh, aby ste nestavali koaličných poslancov do falošnej dilemy, že ak pôjdu hlasovať, tak zároveň hlasujú za pád vlády alebo sa im politicky vyhrážate, že odchádzate z koalície. Alebo ak chcete dať naozaj voľnú ruku, no tak povedzte, že môžu ísť hlasovať, ale že SME RODINA bez ohľadu na výsledok hlasovania neodchádza z vládnej koalície. Ďakujem.